## Odluka o osnivanju Istražnog povjerenstva za utvrđivanje činjenica u svezi s prodajom poduzeća Večernji list d.d., Zagreb

### NN 34/2000 (29.3.2000.), Odluka o osnivanju Istražnog povjerenstva za utvrđivanje činjenica u svezi s prodajom poduzeća Večernji list d.d., Zagreb

# ZASTUPNIČKI DOM HRVATSKOGA DRŽAVNOG SABORA

**690**

Na temelju članka 92. Ustava Republike Hrvatske i članka
3. Zakona o istražnim povjerenstvima (»Narodne novine«,
br. 24/96.), Zastupnički dom Hrvatskoga državnog sabora,
na sjednici 22. ožujka 2000., donio je

## ODLUKU

### O OSNIVANJU ISTRAŽNOG POVJERENSTVA ZA UTVRĐIVANJE ČINJENICA U SVEZI S PRODAJOM PODUZEĆA "VEČERNJI LIST" d.d., ZAGREB

I.

Osniva se Istražno povjerenstvo za utvrđivanje činjenica
u svezi s prodajom poduzeća »Večernji list«
d.d., Zagreb.

II.

Za djelovanje Istražnog povjerenstva iz točke I. ove
Odluke postoji javni interes jer je »Večernji list«
d.d. Zagreb značajan gospodarski subjekt s velikim utjecajem
na sva društvena pitanja - od politike do javnog morala,
a više puta su u javnost iznesene sumnje o povezanosti prodaje
»Večernjeg lista« s pranjem novca.

Javni interes proizlazi i iz činjenice da ni dvije godine
od prodaje većinskog paketa dionica, unatoč upitima
brojnih novinara, političara i ostalih građana, javnosti
nije dostupan podatak o stvarnom vlasniku »Večernjeg
lista«.

III.

Istražno povjerenstvo dužno je utvrditi:

- razloge zbog kojih je prodan većinski paket dionica »Večernjeg
lista«,

- razloge zbog kojih je prodaja izvršena u vrlo kratkom roku,

- da li su direktor i članovi NO »HMO« prilikom
prodaje 53,61% dionica »Večernjeg lista« znali
koje pravne ili fizičke osobe stoje iza kupca - društva
»Caritas Fund Limited«,

- koje su pravne ili fizičke osobe bile vlasnici investicijskog
društva »Caritas Fund Limited« u trenutku kada
je to društvo kupilo 53,61% dionica »Večernjeg
lista«,

- da li je izvršena ugovorena dokapitalizacija u vrijednosti
od 20 000 000 DEM, i ako je izvršena, kako je utjecala na
vlasničku strukturu,

- koliko su utemeljene indicije da se u slučaju prodaje
»Večernjeg lista« radi o pranju novca i

- tko je stvarni vlasnik »Večernjeg lista«.

Istražno povjerenstvo dužno je utvrditi i sve važne
činjenice koje se odnose na prikrivanje podataka u svezi
s prodajom »Večernjeg lista«, a u zaključcima
se mora očitovati postoji li potreba za daljnje djelovanje
državnih tijela.

IV.

U postupku utvrđivanja činjenica Istražno povjerenstvo
dužno je pribaviti važne izjave svjedoka, nalaze vještaka
i izvršiti uvid u isprave i financijske dokumente.

Istražno povjerenstvo dužno je svakoj osobi čiji
se rad ili ponašanje ispituje, omogućiti očitovanje
o činjenicama i okolnostima tog djelovanja.

V.

Istražno povjerenstvo dužno je obaviti istraživanje
za koje je osnovano najkasnije u roku od tri mjeseca, te nakon
toga podnijeti izvješće s prijedlogom mjera Zastupničkom
domu Hrvatskoga državnog sabora.

VI.

Istražno povjerenstvo ima 13 članova u sljedećem
sastavu:

- šest zastupnika SDP-a i HSLS-a:

MILANKA OPAČIĆ

VESNA PODLIPEC,

mr. sc. MARIN JURJEVIĆ,

ÐURÐA ADLEŠIĆ,

MARIO KOVAČ,

JOŠKO KONTIĆ,

- tri zastupnika HDZ-a:

ANTE BELJO,

IVAN ŠUKER,

MATE JUKIĆ,

- dva zastupnika HSS-a, HNS-a, IDS-a i LS-a:

dr. sc. ZVONIMIR SABATI,

DARKO ŠANTIĆ,

- jedan zastupnik HSP-a i HKDU-a:

dr. sc. ANTO KOVAČEVIĆ,

- jedan zastupnik nacionalnih manjina:

MILAN ÐUKIĆ.

Predsjednika, potpredsjednika i tajnika Istražno povjerenstvo
bira na svojoj prvoj sjednici.

VII.

Ova Odluka stupa na snagu danom donošenja.

Klasa: 021-12/00-14/03
Zagreb, 22. ožujka 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić, dipl. ing.,** v. r.

Odluka, NN 34/2000-690